Voertuie aan die brand gesteek in PEFoto: African News Agency. Ontstoke betogers het ‘n bakkie aan die brand gesteek terwyl hulle ook bande gebrand en voertuie met klippe bestook het in Addoweg in Port Elizabeth. Kapt. Andre Beetge, woordvoerder van die polisie, het gesê daar was Dinsdag ook protesaksie op die N2 waartydens twee busse, ŉ ambulans en ŉ vragmotor beskadig is. Volgens Beetge is een bus heeltemal uitgebrand. Die protesaksie het aanvanklik in Kamvelihle begin en toe oorgespoel na Wells Estate, waar uitsettingsbevele vroeër die dag beteken is. Lede van die polisie se openbare orde-eenheid was teenwoordig by verskeie punte waar die protesaksies plaasgevind het. Volgens Beetge is daar onder meer oor dienslewering betoog. Die polisie ondersoek sake van openbare geweld en kwaadwillige saakbeskadiging.